《念奴娇 送陈其年归荆溪》
明代·钱肃润

君才如此，是天生人物，从来希有。屈宋于今成鼎立，子建平分八斗。

疋马燕台，联镳菟苑，赋出争傅口。乌丝新调，傲他秦七黄九。

忆昔意气拿云，文章腾焰，直唾功名手。此日雄心犹肮脏，每对青天搔首。

俄上龙山，寻过鸿水，访我烟霞友。来朝归去，且倾今夜杯酒。

作者简介：明末清初江苏无锡人，字础日。明诸生。幼从学于邹期相，授以静坐法，颇有得。明亡，隐居不出。被笞折胫，自号跛足。有《尚书体要》、《道南正学编》、《十峰草堂集》。卒年八十八。